Tervisespordikalendrist võib lugeda, et omanäolisi ning põnevaid jooksupäevi on viinakuu hakul peetud mujalgi kui Harku ääres. Täpselt nädal tagasi joosti Paide-Türi rahvajooks, mis aastate eest oli Eesti suurima osavõtjaskonnaga jooksuvõistlus. Kuueteistkümnendal jooksul võtsid õpilastele mõeldud 7,7 km pikkuse raja läbi joosta 184 poissi-tüdrukut, täisealiste 18,2 km jooksu finishiprotokollis on kirjas 127 nime. Koos lastejooksus osalenutega oli tänavu osalejaid 427. Jooksu korraldaja Jaak Taburi arvates on tulemus päris hea: «Vihma sadas lausa hirmsasti, pelgasime, et rahvas jääb üldse tulemata! Paide-Türi jooksul on siiski aastatega välja kujunenud fännid, kes mäletavad veel aegu, mil sama teed joosti nelja-viie tuhande seltsilisega - nemad tulevad ikka, tulgu taevast või pussnuge.» Muidu kulges jooks mööda vana head sissetallatud rada: stardijoonel tervitasid jooksjaid mõlemad linnapead, rajalt tegi otsereportaazhi kohalik raadio.